钦定古今图书集成/理学汇编/文学典/第064卷 > 梁周翰
## 钦定古今图书集成/理学汇编/文学典/第064卷 > 梁周翰

按《宋史文苑传》：“周翰，字元褒，郑州管城人。父彦温，廷
州马步军都校。周翰幼好学，十岁能属词。周广顺二
年，举进士，授虞城主簿，辞疾不赴。宰相范质、王溥以
其闻人，不当佐外邑，改开封府户曹参军。宋初，质、溥
仍为相，引为秘书郎、直史馆。时左拾遗、知制诰高锡
上封议：武成王庙配享七十二贤，内王僧辨以不令
终，恐非全德。”寻诏吏部尚书张昭、工部尚书窦仪与
锡重铨定功业终始无瑕者，方得预焉。周翰上言曰：
“臣闻天地以来，覆载之内，圣贤交骛，古今同流，校其
颠末，鲜克具美。周公，圣人也，佐武王定天下，辅成王
致治平，盛德大勋，蟠天极地，外则淮夷构难，内则管
蔡流言，疐尾跋胡，垂至颠顿，偃禾仆”木，仅得辩明。此
可谓之尽美哉？臣以为非也。孔子圣人也，删《诗》《书》，定
《礼》乐，祖述尧舜，宪章文武。卒以栖迟去鲁，奔走厄陈。
虽试用于定、哀，曾不容于季、孟。又尝履盗跖之虎尾，
闻南子之佩声，远辱慎名，未见其可。此又可谓其尽
善者哉？臣以为非也。自馀区区后贤，琐琐立事，比于
二圣，曾何足云？而欲责其磨涅不渝，始卒如一者，臣
窃以为难其人矣。昉自唐室，崇祀太公，原其用意，盖
以天下虽大，不可去兵；域中有争，未能无战。资其佑
民之道，立乎为武之宗。觊张国威，遂进王号。贞元之
际，祀典益修。因以历代武臣陪飨庙貌，如文宣释奠
之制，有弟子列侍之仪。事虽不经，义足垂劝。况于曩
日，不乏通贤；疑难讨论，亦云“折中。”今若求其考类，别
立臧否，以羔袖之小疵，忘狐裘之大善。恐其所选，仅
有可存。只如乐毅、廉颇，皆奔亡而为虏；韩信、彭越，悉
葅醢而受诛。白起则锡剑社邮，伍员则浮尸江澨。左
车亦偾军之将，孙膑实刑馀之人。穰苴则偾卒齐庭，
吴起则非命楚国。周勃称重，有“置甲尚方”之疑；陈平
善谋，蒙受金诸将之谤。亚夫则死于狱吏，邓艾则追
于槛车。李广后期而自刭，窦婴树党而丧身。邓禹败
于回溪，终身无董戎之寄；马援死于蛮徼，还尸阙遣
奠之仪。其馀诸葛亮之俦，事偏方之主；王景略之辈，
佐闰位之君。关羽则为仇国所禽，张飞则遭帐下所
害。凡此名将，悉皆人雄，苟欲指瑕，谁当无累？或从澄
汰，尽可弃捐。况其功业穹隆，名称烜赫，樵夫牧稚，咸
所闻知，列将通侯，窃所思慕。若一旦除去神位，摈出
祠庭，吹毛求异代之疵，投袂忿古人之恶，必使时情
顿惑，窃议交兴。景行高山，更奚瞻于往躅，英魂烈魄，
将有恨于明时。况伏陛下方厉军威，将遏乱略，讲求
兵法，缔构“武祠，盖所以劝激戎臣，资假阴助。忽使长
廊虚邈，仅有可图之形；中殿前空，不见配食之坐，似
非允当，臣窃惑焉。深惟事贵得中，用资体要，若今之
可以议古，恐来者亦能非今。愿纳臣微忠，特追明敕，
乞下此疏，廷议其长”，不报。乾德中，献拟制二十编，擢
为右拾遗。会修《大内上五凤楼赋》，人多传诵之。五代
以来，文体卑弱，周翰与高锡、柳开、范杲习尚淳古，齐
名友善，当时有“高、梁、柳、范”之称。初，太祖尝识彦温于
军中，石守信亦与彦温旧故。一日，太祖语守信，将用
周翰掌诰，守信微露其言，周翰遽上表谢，太祖怒，遂
寝其命。历通判绵、眉二州。在眉州，坐杖人至死，夺二
官，起授太子左赞善大夫。开宝三年，迁右拾遗、监绫
锦院，改左补阙兼知大理正事。会将郊祀，因上疏曰：
“陛下再郊上帝，必覃赦宥。臣以天下至大，其中有庆
泽所未及、节文所未该者，所宜推而广之。方今赋税
所入至多，加以科变之物，名品非一，调发供输，不无
重困。且西蜀、淮南、荆、潭、广、桂之地，皆以为王土，陛下
诚能以三方所得之利，减诸道租赋之入，则庶乎均
德泽而宽民力矣。”俄坐杖锦工过差，为其所诉，太祖
甚怒，责之曰：“尔岂不知人之肤血与己无异，何乃遽
为酷罚？”将杖之，周翰自言：“臣负天下才名，不当如是。”
太祖乃解，止授左司农寺丞，逾年，为太子中允。太平
兴国中，知苏州。周翰善音律，喜蒱博，惟以饮戏为务。
州有伶官钱氏，家数百人，日令百人供妓，每出，必以
殽具自随。郡务不治，以本官分司西京。逾月，授左赞
善大夫，仍分司，俄除楚州团练副使。雍熙中，宰相李
昉以其名闻，召为右补阙，赐绯鱼使。江淮提点茶盐
周翰以辞学为流辈所许，频历外任，不乐吏事。会翰
林学士宋白等列奏其有史才，邅回下位，遂命兼史
馆修撰。会太宗亲试贡士，周翰为考官，面赐金紫，因
语宰相，称其有文。寻迁起居舍人。五年，张佖建议复
置左右史之职，乃命周翰与李宗谔分领之。周翰兼
起居郎，因上言：“自今崇德、长春殿皇帝宣谕之言，侍
臣论列之事，望依旧中书修为《时政记》。其枢密院事
涉机密，亦令本院编纂，每至月终送史馆。自馀百司，
凡干对拜、除改、沿革制置之事，悉条报本院，以备编
录。仍令郎与舍人分直崇政殿，以记言动，别为《起居
注》，每月先进御，后降付史馆。”从之。起居注进御，自周
翰等始也。周翰蚤有时誉，久摈废，及被除擢，尤洽时
论。会考课京朝官，有敢隐前犯者，皆除名为民。周翰被谴尤多，所上有司偶遗一事，当免。判馆杨徽之率
三馆学士诣相府，以为周翰非故有规避，其实所犯
频繁，不能悉记，于是止罚金百斤。先是，赵安易建议
于西川铸大铁钱，以一当十。周翰上言：“古者货、币、钱
三者兼用，若钱少于货币，即铸大钱，或当百，或当五
十，盖欲广其钱而足用尔。今不若使蜀民贸易者，凡
铁钱一止作一钱用，官中市物即以两钱当一。又西
川患在少盐，请于益州置榷院，入物交易，则公私通
济矣。”至道中，迁工部郎中。真宗在储宫，知其名，征之，
时为左庶子，因令取其所为文章，周翰悉纂以献，上
答以书。及即位，未行庆，首擢为驾部郎中、知制诰，俄
判史馆、昭文馆。咸平三年，召入翰林为学士，受诏与
赵安易同修属籍。唐末丧乱，籍谱罕存，无所取则，周
翰刱意为之，颇有伦贯。车驾幸澶渊，命判留司御史
台，周翰恳求扈从，从之。明年，授给事中，与宋白俱罢
学士。大中祥符元年，迁工部侍郎。逾年，被疾卒，年八
十一。真宗悯之，录其子忠宝为大理评事，给奉终丧。
周翰性疏隽卞急，临事过于严暴，故多旷败。晚年才
思稍减，书诏多不称旨，有集五十卷及《续因话录。